**Dyddiad cyhoeddi:** 12 Awst 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

* rhestr o’r holl syrffwyr trenau (pobl sy’n reidio ar y tu allan i drenau megis ar y to neu’n hongian ar y cefn) ar eich trenau.
* Ar y rhestr, dylech gynnwys y canlynol:
	+ Dyddiad y digwyddiad (a’r amser hefyd os ydych chi’n dal hwn hefyd).
	+ Lleoliad y digwyddiad (naill ai’r orsaf neu’r lleoliad y cawsant eu gweld neu’r gorsafoedd neu’r lleoliadau y gwnaethant reidio rhyngddynt).
	+ Y dosbarth neu’r stoc o drenau roedden nhw wedi’u syrffio.
	+ A wnaethoch chi eu riportio i’r heddlu i’w herlyn ai peidio.
* Yn ddelfrydol, hoffwn gael y wybodaeth hon ar gyfer y deng mlynedd diwethaf ond os nad yw hynny’n bosibl (er enghraifft, os nad oes gennych wybodaeth o gyn belled â hynny yn ôl neu os byddai’n rhy ddrud neu’n cymryd gormod o amser i’w chael) rhowch wybodaeth i mi mor bell yn ôl ag y gallwch fynd.

Mae 39 o achosion o syrffio trenau wedi bod ers mis Hydref 2018. Nid oes gennym wybodaeth cyn mis Hydref 2018 pan oedd y fasnachfraint yn cael ei rheoli gan sefydliad gwahanol.

* 2018 = 8
* 2019 = 12
* 2020 = 8
* 2022 = 8
* 2022 = 3

Mae gwybodaeth sy’n ymwneud â dyddiad, lleoliad, dosbarth neu stoc y trên ac a roddwyd gwybod i’r heddlu am y digwyddiad i erlyn ai peidio, yn cael ei dal yn ôl dan Adran 38(1)(a) a (b) Deddf Rhyddid Gwybodaeth (2000) ar sail y perygl tebygol i iechyd corfforol unrhyw unigolyn a’r bygythiad tebygol i ddiogelwch unrhyw unigolyn.

Er mwyn defnyddio’r eithriad hwn, rhaid i ni ddangos bod cysylltiad achosol rhwng peryglu a datgelu’r wybodaeth ac na all yr effaith fod yn ddibwys nac yn ansylweddol. Gallai rhyddhau’r wybodaeth y gofynnir amdani i’r cyhoedd annog pobl i roi cynnig ar y gweithgaredd hynod beryglus hwn, yn enwedig os oes unedau neu leoliadau penodol y gallai pobl dybio sy’n dargedau haws a chreu ‘mannau problemus’. Byddai datgelu’r wybodaeth hon yn achosi, neu’n debygol o achosi ffocws i’r rheini sy’n rhoi cynnig ar y gweithgaredd hwn ac ymdrechion i “efelychu”. Mae damweiniau sy’n deillio o syrffio trenau ar y rhwydwaith rheilffyrdd yn achosi niwed i’r unigolion sy’n rhoi cynnig ar y weithred, eu teulu a’u ffrindiau, gwylwyr sy’n dyst ymdrechion neu sy’n ceisio eu hatal, y gyrrwr trên dan sylw, a staff eraill TrC a allai beryglu eu hunain wrth geisio atal neu ymateb i’r digwyddiad. Mae gorsafoedd rheilffordd, pontydd rheilffordd a chroesfannau rheilffordd yn lleoliadau amlwg iawn ac mae perygl iddynt ddod yn lleoliad hysbys, yn enwedig os cânt eu rhyddhau’n gyhoeddus fel rhai sy’n hygyrch i bobl sy’n syrffio trenau. Mae’n hanfodol nad yw lleoliadau’n cael eu nodi fel lle hygyrch i roi cynnig ar syrffio.

Mae adran 38 yn eithriad amodol, sy’n golygu bod dyletswydd i ddatgelu oni bai fod budd y cyhoedd o gynnal yr eithriad yn drech na budd y cyhoedd mewn datgelu. Mae rhywfaint o fudd cyhoeddus mewn datgelu’r wybodaeth y gofynnwyd amdani. Mae diddordeb cyffredinol mewn tryloywder. Mae budd cyhoeddus hefyd yn y ddealltwriaeth o amlder a lle mae digwyddiadau o'r fath yn digwydd at ddibenion ymchwil academaidd. Fodd bynnag, mae’n amlwg bod y manteision hyn yn cael eu gwrthbwyso gan niwed sylweddol a achosir gan y risg o gynnydd mewn ymdrechion i syrffio trenau. Mae’r niwed difrifol posibl o ran iechyd a diogelwch sy’n cael ei achosi gan syrffio trenau yn sylweddol. Ar ben hynny, mae digwyddiadau o’r fath yn tarfu’n sylweddol ar y cyhoedd sy’n teithio, ac yn amharu ar allu TrC i redeg ein rhwydwaith yn effeithiol.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".